Id-drama lokali tlaqqagħna ma' diversi atturi, li nammirawhom kif mill-karattru normali tagħhom ikunu kapaċi joħorġu karattru li jkunu jridu jinterpretaw. Ma ninsewx ukoll il-fatt li filwaqt li aħna nkunu komdi fuq is-sufan insegwuhom fuq it-televiżjoni mid-dar, wara kull episodju jkun hemm sigħat twal ta' filming u studju. Għall-intervista tal-lum, tkellimt ma' attur li dan l-aħħar qed narawh ta' spiss fuq waħda mill-aktar drama popolari. Qed nirreferi għal Patrick Bonnici. Għandu 38 sena minn G'Mangia u jaħdem bħala business development manager fil-marketing u fl-insurance. Bħala passatempi għandu d-drama, l-isports l-iktar il-futbol u t-tennis, u jħobb jara ħafna films. Patrick rajnieh f'diversi drama lokali fejn kellu partijiet fi 'Klassi Għalina', 'Rifless', 'Il-Patt', 'Tereża', 'Strada Stretta', 'Iċ-Ċaqqufa', 'Intriċċi' u 'Santa Monika'. Jiddeskrivi lilu nnifsu bħala bniedem stramb f'għajnejn xi wħud, għall-fatt li ma jsibiex faċli jissoċjalizza, imma ladarba jieħu xi ftit tal-kunfidenza, jieħdu gost bil-kumpanija tiegħu. Huwa wkoll bniedem li josserva ħafna u jinduna b'ċerti affarijiet mingħajr ma wieħed jgħidhomlu. Ironikament, huwa xi ftit mistħi wkoll għalkemm kemm ilu involut fid-drama mar għall-aħjar. Huwa wkoll perfezzjonist, irid kollox bl-eżatt kif ukoll iddixipplinat ħafna u jżomm ħafna mar-regoli. Jinkwieta ħafna fuq kollox u fuq kulħadd u b'kawża t'hekk jistressja ruħu żżejjed! Huwa bniedem li jaddatta ruħu għal kull sitwazzjoni u dejjem puntwali. Fil-fatt il-ħin għalih hu kruċjali u jaqbduh ħafna nervi meta jispiċċa jistenna n-nies, ħaġa li tiġrilu spiss! "Jien nikkunsidrani bħala bniedem nervuż ukoll li naħseb li huwa difett kbir tiegħi speċjalment meta nara kollox ġej bil-kontra! Inħobb ħafna noqgħod waħdi u forsi mhux xi ħaġa sabiħa, imma meta nkun waħdi inħossni nistrieħ – inkun ħafna iktar rilassat," beda jgħidli Patrick. Ta' min jgħid li Patrick ilu involut fir-reċtar għal dawn l-aħħar tliet snin. Minn dejjem kien delettant tal-films u minn dejjem kienu jaffaxinawh l-atturi għal mod kif kienu jinterpretaw il-karattru li jkollhom, iżda qatt ma kellu l-kuraġġ li jipprova, sforz il-mistħija u s-solitudni li kien ikun fiha. Madanakollu, fl-aħħar għamel ftit kuraġġ u talab lill-kuġin tiegħu, Mario Gatt li ilu jirreċta minn mindu kien tifel, biex jgħidlu meta kien ser ikollu xi filming ħalli jmur jara xi jsir u kif jaħdmu. U hekk ġara, anzi, meta kien ċempillu kien qallu li se jkollu parti żgħira b'xi erba' sentenzi u minn hemm ma ħarisx lura. Kompla jgħidli li wara dik l-esperjenza żgħira mal-kuġin, l-istess kuġin kien qallu biex jieħu sehem fi dramm tal-Ġimgħa l-Kbira li kien ser itella' hu stess u Patrick aċċetta. "Hemm iltqajt ma' nies li wittewli t-triq għar-reċtar, bħal David Rizzo (Darc Productions ) u Christine Ellul (Watermelon Media). Għamilt it-taħriġ tiegħi mal-istess David Rizzo u kemm David kif ukoll Christine kienu tawni l-opportunità li jkolli xi partijiet fil-produzzjonijiet rispettivi tagħhom bħal 'Rifless' u 'Iċ-Ċaqqufa'. Fl-istess waqt kont dejjem nitlob pariri minn Mario Gatt li tant inkorraġġieni biex inkompli. Niftakar f'dik l-ansjetà li kelli meta kont qed nistenna biex nara lili innifsi fuq it-televiżjoni apparti l-biża' li naqla' xi kummenti negattivi, fis-sens mhux kostruttivi. Imma kollox mar b'wiċċ il-ġid għalkemm dejjem innutajt ċerti affarijiet li minn fuqhom stajt intejjeb l-interpretazzjonijiet tiegħi," sostna Patrick. Però, il-karriera tar-reċtar tiegħu, ħadet spinta qawwija dan l-aħħar meta beda jinterpreta l-parti tiegħu tad-direttur tal-ħabs, is-Sur Magro, f'Santa Monika, fid-drama li jġib l-istess isem. "Proprjament l-ewwel spinta li ħadt kienet meta interpretajt il-karattru ta' Felix Gatt, avukat, f' 'Iċ-Ċaqqufa', it-tielet staġun. Dik il-ħabta ma kienx hemm ħsieb li l-karattru tiegħi jevolvi, imma kien grazzi għal Pierre Portelli li avviċinani u qalli li minn opportunità ta' ftit drabi dan il-karattru kien ser jevolvi għax kien ra potenzjal fija u fil-fatt hekk ġara għax dan il-karattru baqa' hemm sal-aħħar. Ikolli ngħid li din il-produzzjoni tatni tefgħa kbira f'dan il-qasam u b'hekk ġejt innotat min-nies li jaħdmu f'dan il-qasam, tant li bqajt attiv u nagħmel diversi xeni fi produzzjonijiet oħra. Sakemm kont smajt li kienu qed isiru l-awdizzjonijiet għall-produzzjoni ta' Santa Monika, dramm li ma kellu bżonn tal-ebda introduzzjoni għaliex kien diġà popolari man-nies tmien snin qabel! Għall-bidu kont daqsxejn xettiku u ħsibtha darbtejn qabel ma aċċettajt li mmur nipprova, imma ma kelli xejn x'nitlef wara kollox u għamilt kuraġġ." "Mort quddiem ħamsa min-nies biex nagħmel monologu li kelli nikteb jiena stess, u nista' ngħid li mort id-dar sodisfatt għalkemm qatt ma bsart x'parti kien ser ikolli. Xi ġimagħtejn wara nirċievi l-isbaħ telefonata! U qaluli li mhux talli intgħażilt, iżda li kont ser ninterpreta wieħed mill-ikbar karattri ta' din is-sensiela – dik tad-direttur tal-ħabs ta' Santa Monika! Staqsejthom darbtejn niftakar, biex inkun ċert li smajt sew għax kien ser ifisser li f'qasir żmien jien irnexxieli nilħaq tragward importanti ħafna f'dan il-qasam. Santa Monika kien se jixxandar kuljum u għalhekk jirrekjedi ħafna u ħafna xogħol speċjalment minħabba l-fatt li kont se ninterpreta karattru bħal dan. Dan huwa pass importanti ħafna għalija ghax permezz tiegħu sirt aktar stabbilit fil-qasam tad-drama kif ukoll jistgħu jinfetħuli aktar bibien u opportunitajiet." Ma' Patrick tkellimt dwar l-ammont ta' sigħat għall-filming li qed ikollu jiddedika minn ħajtu dan l-aħħar. Huwa stqarr miegħi li l-ħin li jrid jiddedika huwa ħafna, kemm fuq is-sett, kif ukoll id-dar jistudja l-linji. "Fil-ħin liberu, jiġifieri wara x-xogħol u forsi wara xi bżonnijiet tal-familja, trid tistudja ħafna! Aktar ma jkollok karattru kbir aktar ser ikollok linji x'tistudja! Dan l-istudju huwa importanti ħafna għall-fatt li trid tmur ippreparat kemm jista' jkun, inkella mhux ser jirnexxilek tinterpreta l-karattru kif jirrekjedu kemm l-awtur kif ukoll il-produzzjoni. Trid tkun lest li tagħmel sagrifiċċji kbar bħal kif qed ngħidu il-ħin għalik kważi jispiċċa u dan jista jirrefletti ħażin, kemm fuqek, kif ukoll fuq in-nies ta' madwarek. Imma wara kollox dan huwa delizzju sabiħ ħafna li jagħtik sodisfazzjonijiet kbar ukoll. Il-ħin totali li trid tiddedika għal produzzjoni bħal din speċjalment għal dan il-karattru li qed ninterpreta, huwa ta' madwar 25 u 30 siegħa fil-ġimgħa," żvela miegħi Patrick. Bħal atturi oħra, Patrick għandu xewqa partikolari li jkun attur full-time, imma fi kliemu stess jaf li ftit impossibbli. "Sfortunatament hawn Malta għal xi raġuni ma tistax taħdem bħala attur full-time. Ir-raġunijiet jistgħu jkunu varji u forsi l-production houses jistgħu jirrispondu aħjar minni din il-mistoqsija. Il-fatt li mmur barra biex nitħarreġ fuq din il-linja kienet tkun idea tajba ħafna li kieku bdejt hafna snin ilu. Illum il-ġurnata ma nistax nitlaq għal xi żmien barra minn Malta minħabba li għandi familja u rrid naħseb fihom ukoll. Imma x-xewqa tiegħi dik hi – li xi darba forsi jkun hawn mezz u opportunità li jkollna professjoni għall-atturi u b'hekk persważ li l-livell ikompli jogħla. Hawn Malta għandna t-talent u sfortunatament mhux qegħdin nisfruttawh sal-aħħar minħabba dawn ir-restrizzjonijiet. Hija diffiċli ħafna biex ikollok xogħol normali full-time u eżatt wara trid tmur ghall-filming jew tistudja," stqarr Patrick. Patrick iħobb il-fsied b'mod esaġerat, kif ukoll iffissat u konxju ħafna dwar xagħru. "Wara ġurnata stressanti, ikolli aptit nintelaq ftit u nitfissed, imma lanqas dik mhi possibbli għalija bil-ħajja mgħaġġla li għandi. Imma jkolli nammetti li l-fsied għalija qisu droga – nidħol f'dinja oħra. Konxju ħafna ta' xagħri u minn dejjem hekk kont, dejjem niftakarni npitter fih quddiem il-mera u nipprova kull stil, imsomma ffissat. Il-biża' kbira tiegħi kienet u għadha meta nitilfu! Imma fortunatament hemm għadu għall-età li għandi! Li naf hu li ser tkun trawma kbira jekk jitlaq," ikkonfermali Patrick. Difett personali li jħares lejh bħala preġju Ta' min jgħid ukoll li Patrick huwa persuna perfezzjonista, anzi żżejjed, u anke puntwali. "Jien inkun irrid kollox bl-eżatt. Xi kultant nistħajilni kont fl-armata b'dik id-dixxiplina kollha! Nosserva ħafna r-regoli huma x'inhuma. Noqgħod attent għall-iċken dettall għal kull ħaġa li nagħmel speċjalment fil-filming fejn hu importanti ħafna li jkollok kontinwazzjoni f'kollox. Dik il-ħaġa ta' ejja ħa mmorru ma tezistix miegħi! Il-ħin huwa kruċjali għalija, kull fejn immur irrid inkun hemm mill-inqas kwarta qabel. Jien inħoss li jekk miftiehem ħin irrid nirrispettah għax għalija huwa nuqqas ta' rispett li mmur tard. Ħames minuti 'l hemm jew 'l hawn ma jimpurtax, imma kwarta jew iktar ikollna l-problemi. Forsi din il-ħaġa tal-ħin hija minħabba l-fatt ukoll li rrid kollox ippjanat. Jien ħajti timetable u nkun irrid inkun naf kif se nqassam il-ġurnata minn filghodu! Dan l-aħħar qed ikolli ġlieda kontinwa mal-ħin biex inlaħħaq ma' kollox, imma xorta dejjem puntwali u jekk nissusspetta li jaf inkun tard għal xi appuntament nipposponih għal ġurnata oħra, forsi difett imma għalija preġju," qalli bit-tbissima Patrick. Waqt din l-intervista, Patrick żvela miegħi li huwa persuna solitarju, u din ilha minn mindu kien tifel żgħir għax kien jinqata' għalih waħdu. "Forsi karattru hekk jew kelli stima tiegħi nnifsi baxxa, imma din il-ħaġa bqajt inkaxkarha miegħi sal-llum. Meta nkun bid-dwejjaq jew inkwetat ma nfittix għajnuna jew kumpanija għall-wens, iżda ninqata' waħdi fi ħsibijieti. Din il-problema pruvajt negħlibha ħafna drabi u għalkemm rranġajt ftit bil-ħila tad-drama, xorta nħoss li għadni hekk. Sforz dan, in-nies jagħmluni stramb u forsi supperv, ma rridx nitħallat jew inkompli, imma fil-verità dak il-ħin jien inkun vera skomdu bija nnifsi għax inkun nixtieq inkompli, imma moħħi ma jħallinix. Xi kultant insib min jippersisti u jieħu ċans ikompli jippressani u hemm imbagħad noħroġ mill-qoxra u naġixxi normali. Din il-ħaġa nipprova niġġildilha kuljum u għalkemm għamilt progress xorta nħoss li fadalli triq twila biex negħlibha kompletament," stqarr mieghi. Xi ħaġa personali dwar Patrick u li żviluppat waqt din l-intervista meta konna qed nitkellmu dwar in-nuqqas ta' rqad u l-importanza tiegħu b'mod in ġenerali, hija li għandu metodu oriġinali għall-aħħar tal-pożizzjoni li normalment jorqod fiha. Ħallejt f'idejh sabiex jelabora aktar. "Proprjament dan huwa sigriet tal-familja, imma nsomma nagħmel eċċezzjoni għalik! Minn kif tgħidli ommi, minn mindu kont tarbija tat-twelid, kienet tpoġġi jdejha fuq dahri, in-naħa ta' isfel u toqgħod tbandalni sakemm norqod. Però li ġara kien li kbirt u bqajt bl-istess vizzju! Ovvjament nitbandal waħdi illum," tbissem jghidli. Mill-kurżitajiet personali, qlibt id-diskors għal fuq id-drama, u staqsejtu dwar jekk jaħsibx li hawn Malta atturi bħalu għandhom fejn jimirħu bit-talenti taghhom. "Id-drama Maltija għamlet avvanzi kbar dawn l-aħħar snin, jiġifieri progress qed isir, hawn iktar fejn titgħallem u iktar opportunitajiet, imma xorta għadna 'l bogħod ħdejn pajjiżi oħra. It-talent jeżisti u jidher, imma limitat kemm tista' taspira 'l fuq. Li hija ħasra kbira għax persważ li kieku hawn biżżejjed riżorsi fejn wieħed jista' jkompli b'karriera bħal din, żgur li nħabbtuha ma' pajjiżi oħra u anki nkunu fost l-aħjar. Dawn is-sensiliet jgħinu imma il-breakthrough ikun meta nibdew nagħmlu l-films. Naf li jirrikjedu ħafna fondi u riżorsi, imma mhux xi ħaġa impossibli. Anki għall-atturi Maltin din tkun xi ħaġa pożittiva ħafna u nimxu pass ieħor 'il quddiem f'din l-industrija."